**ΓΕΝΙΚΗ ΠΕΡΙΓΡΑΦΗ ΤΟΥ ΠΛΟΙΟΥ**

**Πλώρη (Bow):** Το μπροστινό τμήμα του πλοίου κατά τη διεύθυνση της πορείας του.

**Πρύμνη (Stern):** Το οπίσθιο τμήμα του πλοίου κατά τη διεύθυνση της πορείας του.

**Μάσκα ή Παρειά (Bow):** Το τμήμα της πλευράς του πλοίου μεταξύ της πλώρης και της μέσης του. Διακρίνεται σε αριστερή (port) και δεξιά (starboard).

**Ισχίο ή Γοφός (Quarter):** Το τμήμα της πλευράς του πλοίου μεταξύ της πρύμνης και της μέσης του. Διακρίνεται σε αριστερή (port) και δεξιά (starboard).

**Γάστρα (Hull):** Ο Όγκος του πλοίου που βρίσκεται κάτω από την επιφάνεια του νερού ή γενικά όλο το κατασκευαστικό σώμα του πλοίου που περιλαμβάνεται μεταξύ του περιβλήματός του και του ανώτερου υδατοστεγούς καταστρώματος.

**Ύφαλα ή Βρεχάμενα:** Τα μέρη του πλοίου που βρίσκονται κάτω από την επιφάνεια του νερού.

**Καταστρώματα (Decks):** Συνεχόμενα οριζόντια ελάσματα, που συνήθως εκτείνονται σε όλο το μήκος και πλάτος του πλοίου. Το ανώτερο, συνεχές κατάστρωμα που καλύπτει ολόκληρο το υδατοστεγανό κέλυφος του σκάφους λέγεται **κύριο κατάστρωμα (main deck)**.

**Υπερκατασκευή (Superstructure):** Κάθε κατασκευή πάνω από το κύριο κατάστρωμα, που εκτείνεται σε όλο το πλάτος του πλοίου. Ανάλογα με τη θέση των κατασκευών αυτών, διακρίνουμε το **πρόστεγο** στην πλώρη, το **μεσόστεγο** στη μέση και το **επίστεγο** στην πρύμνη.

**Υπερστέγασμα (Deck Erection):** Κάθε κατασκευή πάνω από το κύριο κατάστρωμα, που εκτείνεται σε μέρος του πλάτους του πλοίου.

**Κύτη ή Αμπάρια (Cargo Holds):** Οι χώροι που προορίζονται για τη στοιβασία του φορτίου στα πλοία μεταφοράς ξηρού φορτίου.

**Δεξαμενές (Tanks):** Χώροι που προορίζονται για την αποθήκευση υγρών. Αναλόγως του υγρού που αποθηκεύεται διακρίνουμε τις:

* δεξαμενές υγρού φορτίου (Cargo Tanks) στα δεξαμενόπλοια
* δεξαμενές υγρού έρματος (Ballast Tanks)
* δεξαμενές καυσίμων και λιπαντικών (Fuel Oil & Lub.Oil Tanks)
* δεξαμενές νερού (Fresh Water Tanks)

**Δεξαμενές ζυγοστάθμισης:** Χρησιμοποιούνται για τη ρύθμιση της διαγωγής του πλοίου και είτε γεμίζονται με υγρό έρμα (θάλασσα), είτε αφήνονται κενές. Διακρίνουμε:

* την Πρωραία (Fore Peak) στο στεγανό σύγκρουσης
* την Πρυμναία (After Peak) στο πρυμναίο στεγανό

**Δεξαμενές διπυθμένων (Double Bottom Tanks):** Στεγανοί χώροι που σχηματίζονται μεταξύ του εξωτερικού πυθμένα του πλοίου και του πυθμένα των κυτών και προορίζονται για αποθήκευση έρματος ή καυσίμου, αλλά και για την προστασία του πλοίου από εισροή υδάτων σε περίπτωση προσάραξης

**Φρεάτιο Αλυσίδας ή Στρίτσο (Chain Locker):** Χώρος στην πλώρη, στον οποίο στοιβάζεται η αλυσίδα (καδένα) της άγκυρας.

**ΚΥΡΙΟΤΕΡΕΣ ΔΙΑΣΤΑΣΕΙΣ ΤΟΥ ΠΛΟΙΟΥ**

**Ίσαλος (Waterline):** Η τομή της επιφάνειας της θάλασσας με την πλευρά του πλοίου.

**Ίσαλος σχεδίασης:** Η ίσαλος στην οποία, σύμφωνα με τις εκτιμήσεις κατά τη σχεδίασή του, θα πλέει το έμφορτο πλοίο.

**Άφορτη ίσαλος:** Η ίσαλος στην οποία πλέει το άφορτο πλοίο.

**Έμφορτη ίσαλος:** Η ίσαλος στην οποία επιτρέπεται να πλέει το πλοίο σε κατάσταση πλήρους φόρτου.

**Πρωραία κάθετος:** Η κατακόρυφη γραμμή που διέρχεται από το σημείο τομής της γραμμής της πλώρης με την ίσαλο σχεδίασης.

**Πρυμναία κάθετος:** Η κατακόρυφη γραμμή που συμπίπτει με τη γραμμή του άξονα του πηδαλίου.

**Ολικό μήκος (Length Over All):** Η οριζόντια απόσταση μεταξύ του ακραίου σημείου της πλώρης και του ακραίου σημείου της πρύμνης.

**Μήκος μεταξύ καθέτων (Length Between Perpendiculars):** Η οριζόντια απόσταση μεταξύ της πρωραίας και της πρυμναίας καθέτου.

**Μήκος ισάλου (Length on the Waterline):** Το μήκος πάνω στην ίσαλο σχεδίασης του πλοίου.

**Πλάτος επί των νομέων (Breadth):** Η μέγιστη απόσταση μεταξύ των εξωτερικών όψεων των νομέων (εσωτερικά του πλευρικού ελάσματος).

**Μέγιστο πλάτος (Extreme Breadth):** Η μέγιστη απόσταση μεταξύ των πλευρών του πλοίου συμπεριλαμβανομένου του πάχους του πλευρικού ελάσματος).

**Μέση τομή:** Εγκάρσια τομή στο μέσο της απόστασης μεταξύ των καθέτων.

**Κοίλο ή ύψος (Depth or Height):** Η κατακόρυφη απόσταση μεταξύ του πυθμένα και του ανώτατου συνεχούς καταστρώματος, μετρούμενη στην πλευρά της μέσης τομής.

**Βύθισμα (Draft):** Η κατακόρυφη απόσταση μεταξύ του πυθμένα και της ισάλου.

**Πρωραίο βύθισμα (Forward Draft):** Το βύθισμα που μετριέται πάνω στην πρωραία κάθετο.

**Πρυμναίο βύθισμα (Aft Draft):** Το βύθισμα που μετριέται πάνω στην πρυμναία κάθετο.

**Βύθισμα μέσης (Midship Draft):** Το βύθισμα που μετριέται στο μέσο της απόστασης μεταξύ των καθέτων.

**Μέσο βύθισμα (Mean Draft):** Το ημιάθροισμα του πρυμναίου και του πρωραίου βυθίσματος.

**Διαγωγή (Trim):** Η διαφορά μεταξύ του πρυμναίου και του πρωραίου βυθίσματος. Όταν το πρυμναίο βύθισμα είναι μεγαλύτερο καλείται πρυμναία (trim by stern), όταν το πρωραίο είναι μεγαλύτερο καλείται πρωραία (trim by bow), ενώ όταν τα βυθίσματα είναι ίσα το πλοίο λέμε ότι είναι ισοβύθιστο (evenkeel).

**Ύψος εξάλων (Freeboard):** Η κατακόρυφη απόσταση μεταξύ της ισάλου και του ανώτατου συνεχούς καταστρώματος, μετρούμενη στην πλευρά της μέσης τομής.

**Κύρτωμα καταστρώματος (Camber):** Η εγκάρσια καμπυλότητα του καταστρώματος προκειμένου να διευκολύνεται η απομάκρυνση των νερών.

**Σιμότητα καταστρώματος (Sheer):** Η ανύψωση του καταστρώματος στην πλώρη και στην πρύμνη του πλοίου.



**ΚΑΤΑΣΚΕΥΑΣΤΙΚΑ ΜΕΡΗ ΤΟΥ ΠΛΟΙΟΥ**

**Εξωτερικό περίβλημα:** Το σύνολο των ελασμάτων που περιβάλλουν εξωτερικά το πλοίο εξασφαλίζοντας την υδατοστεγανότητά του (1).

Τα ελάσματα αυτά συγκολλούνται σε διαμήκεις σειρές, σημαντικότερες των οποίων είναι οι:

Σειρά ελασμάτων **τρόπιδας:** Η κεντρική σειρά ελασμάτων του πυθμένα (2).

Σειρά ελασμάτων **κυρτού γάστρας:** Η σειρά ελασμάτων μεταξύ πυθμένα και πλευράς.

Σειρά ελασμάτων **ζωστήρα:** Η τελευταία προς τα πάνω σειρά ελασμάτων των πλευρών (3).

Σειρά ελασμάτων **υδρορροής:** Η πιο πλευρική σειρά ελασμάτων του κυρίου καταστρώματος (5).

**Κατάστρωμα:** Το ανώτερο τμήμα του περιβλήματος, που επιστεγάζει σαν οροφή το πλοίο (4).

**Εσωτερικός πυθμένας:** Κατασκευάζεται 1 με 1.5 μέτρο πάνω από τον πυθμένα, σχηματίζοντας στεγανούς χώρους που καλούνται διπύθμενα(7).

**Νομείς:** Οι εγκάρσιες ενισχύσεις των πλευρών (9).

**Έδρες:** Οι εγκάρσιες ενισχύσεις του πυθμένα (10).

**Ζυγά:** Οι εγκάρσιες ενισχύσεις του καταστρώματος (11).

**Αγκώνες:** Τριγωνικές συνδέσεις μεταξύ ζυγών και νομέων, καθώς και των νομέων με τις έδρες τους (12).

**Διαδοκίδες:** Οι διαμήκεις ενισχύσεις του καταστρώματος (13).

**Λώροι:** Οι διαμήκεις ενισχύσεις των πλευρών (14).

**Σταθμίδες:** Οι διαμήκεις ενισχύσεις του πυθμένα. Διακρίνουμε την κεντρική σταθμίδα (8) και τις πλευρικές (15).

**Παρατροπίδια:** Πτερύγια που τοποθετούνται εξωτερικά στο κυρτό της γάστρας για την ελάττωση του διατοιχισμού (16).

**Παραπέτο:** Έλασμα στην πλευρά του ανώτερου καταστρώματος για να εμποδίζει την εισροή του νερού των κυμάτων (17).

**Κίονες:** Στύλοι στήριξης των καταστρωμάτων (18).

**Φρακτές:** Κατακόρυφα διαφράγματα για τον διαχωρισμό των διαμερισμάτων του πλοίου. Διακρίνονται σε εγκάρσιες και διαμήκεις, καθώς και σε στεγανές και μη στεγανές.

**Στείρα ή κοράκι:** Η ακροπρωραία κατασκευή του πλοίου.

**Ποδόστημα:** Η ακροπρυμναία κατασκευή του πλοίου.

